คิว 8 ดาราดัง สอบเมจิกสกิน
กอล์ฟ-ขวัญนำ ลีน ไม่สนคดี ฉลองฮ่องกง,ตำรวจเตรียมออกหมายเรียกดารา-นักแสดง เกี่ยวข้องรีวิวสินค้าเครือข่าย,เมจิกสกิน, มาสอบ สวนเพิ่มอีก 8 คน อาทิ ขวัญ-อุษามณี กอล์ฟ-พิชญะ คริส หอวัง พิงกี้-สาวิกา ไชยเดช แฉธุรกิจขายยาลดความอ้วน ลีน กำไรดี มียอดสั่งตั้งแต่เริ่มผลิตเกือบ 2 ล้านกล่อง กลุ่มผู้ขายรวมตัวไปฉลองยอดขายที่ฮ่องกง ไม่สนว่ามีคนกินแล้วตาย ขณะที่รัฐบาลเตรียมยกระดับเพิ่มโทษผู้ผลิตอาหารเสริมใช้สารต้องห้ามเป็นส่วนผสม จาก 2 ปีเป็น 20 ปี,ที่สโมสรตำรวจ วิภาวดีรังสิต เมื่อเวลา 10.30 น. วันที่ 26 พ.ค. พล.ต.อ.วิระชัย ทรงเมตตา รอง ผบ.ตร. แถลงความคืบหน้าการดำเนินคดีบริษัทเมจิก สกิน จำกัด เตรียมออกหมายเรียกดารา-นักแสดง ลอตที่ 9 จำนวน 8 คน ที่มีส่วนเกี่ยวข้องรีวิวสินค้าในเครือบริษัท ประกอบด้วย 1.กันต์ กันตถาวร ผู้รีวิวโฆษณาผลิตภัณฑ์เมซโซ่ เซรั่ม เฟิน ชิโนบิ 2.ขวัญ-อุษามณี ไวทยานนท์ ผู้รีวิวโฆษณาผลิตภัณฑ์เมซโซ่ เซรั่ม เฟิน ชิโนบิ 3.กอล์ฟ-พิชญะ นิธิไพศาลกุล ผู้รีวิวโฆษณาผลิตภัณฑ์เมซโซ่ เซรั่ม เฟิน ชิโนบิ 4.คริส-ศิริน หอวัง ผู้รีวิวโฆษณาผลิตภัณฑ์สลิมมิลค์ 5.ปันปัน-สุทัตตา อุดมศิลป์ ผู้รีวิวโฆษณาผลิตภัณฑ์เมซโซ่ เซรั่ม เฟิน ชิโนบิ 6.พิงกี้-สาวิกา ไชยเดช ผู้รีวิวโฆษณาผลิตภัณฑ์เมซโซ่ เซรั่ม เฟิน ชิโนบิ 7.พอร์ช-ศรัณย์ ศิริลักษณ์ ผู้รีวิวโฆษณาผลิตภัณฑ์เมซโซ่ เซรั่ม เฟิน ชิโนบิ และ 8.ซาร่า-นลิน โฮเลอร์ ผู้รีวิวโฆษณาผลิตภัณฑ์เมซโซ่ เซรั่ม เฟิน ชิโนบิ,พล.ต.อ.วิระชัยกล่าวว่า สำหรับดำเนินคดี ขณะนี้ออกหมายเรียกดารานักแสดงและเน็ตไอดอลไปแล้วทั้งหมดรวม 29 ราย มาให้ปากคำแล้ว 13 ราย เหลืออีก 16 รายอยู่ระหว่างประสานเข้าให้ปากคำ วันนี้ออกหมายเรียกเพิ่มอีก 8 ราย รวมทั้งหมดเป็น 37 ราย พนักงานสอบสวนกองปราบฯ เตรียมออกหมายเรียกนัดหมายให้มาพบที่สำนักงานตำรวจแห่งชาติดังนี้ วันที่ 31 พ.ค. เวลา 10.00 น. กันต์ กันตถาวร ขวัญ-อุษามณี ไวทยานนท์ กอล์ฟ-พิชญะ นิธิไพศาลกุล วันที่ 2 มิ.ย. เวลา 10.00 น. คริส-ศิริน หอวัง ปันปัน-สุทัตตา อุดมศิลป์ พิงกี้-สาวิกา ไชยเดช ส่วนช่วงบ่ายเวลา 13.00 น. พอร์ช -ศรัณย์ ศิริลักษณ์และ ซาร่า-นลิน โฮเลอร์,เบื้องต้นการรีวิวสินค้าของดารา-นักแสดง อาจเข้าข่ายความผิด 4 ข้อหา ประกอบด้วยโฆษณาเครื่องสำอางข้อความอันเป็นเท็จเกินความจริง ตามพ.ร.บ.เครื่องสำอาง พ.ศ.2558 โทษจำคุก 1 ปี ปรับไม่เกิน 1 แสนบาท หรือทั้งจำทั้งปรับ, โฆษณาคุณประโยชน์หรือสรรพคุณของอาหารอันเป็นเท็จ ถือเป็นการหลอกลวงให้เกิดความเชื่ออันไม่สมควร ความผิดตาม พ.ร.บ.อาหาร พ.ศ.2522 โทษจำคุก 3 ปี ปรับไม่เกิน 3 แสนบาท หรือทั้งจำทั้งปรับ, โฆษณาคุณประโยชน์หรือสรรพคุณเกี่ยวกับทางการค้าโดยไม่ได้รับอนุญาต ความผิดตาม พ.ร.บ.อาหาร พ.ศ.2522 มีโทษปรับไม่เกิน 5,000 บาท และนำข้อมูลเข้าสู่ระบบคอมพิวเตอร์ ซึ่งเป็นข้อมูลที่บิดเบือนหรือปลอม ไม่ว่าทั้งหมดหรือบางส่วน เป็นข้อมูลอันเป็นเท็จ โดยประการที่น่าเชื่อให้เกิดความเสียหายแก่ประชาชน ความผิดตาม พ.ร.บ.คอมพิวเตอร์ พ.ศ.2550 โทษจำคุกไม่เกิน 5 ปี ปรับไม่เกิน 1 แสนบาท หรือทั้งจำทั้งปรับ พล.ต.อ.วิระชัยกล่าว,ส่วนความคืบหน้าการดำเนินคดีกับผลิตภัณฑ์ลดความอ้วนลีน ที่มีสารไซบูทรามีนเป็นส่วนผสม ทำให้ผู้บริโภคเสียชีวิตไปหลายรายนั้น พล.ต.อ. วิระชัยระบุว่า คดีมีความคืบหน้าไปมาก จากการสืบสวน พบผู้เสียชีวิตซื้อผลิตภัณฑ์ดังกล่าวในราคากล่องละ 580 บาท ทั้งๆที่ราคาเริ่มต้นจากผู้สั่งผลิตมีต้นทุนกล่องละ 55 บาท ผู้ขายส่งหรือเอเย่นต์ถ้าสั่ง 5 แสนกล่อง จะมีต้นทุนกล่องละ 99 บาท สั่ง 1 แสนกล่อง มีราคาต้นทุนกล่องละ 100 บาท สั่ง 1 พันกล่อง มีราคาต้นทุนกล่องละ 120 บาท สั่ง 100 กล่อง มีราคาต้นทุนกล่องละ 160 บาท สังเกตได้ว่ากำไรแต่ละขั้นสูงมากทำให้เป็นแรงจูงใจให้คนเข้ามาร่วมทำธุรกิจจำนวนมากและมีการกระจายสินค้าอย่างแพร่หลาย ทำให้มียอดการสั่งสินค้าตั้งแต่เริ่มผลิตเมื่อปี 59 รวมแล้วประมาณ 1,800,000 กล่อง,ยอดการสั่งผลิตเริ่มตั้งแต่เดือน พ.ย.59 เริ่มผลิตครั้งแรกที่ 1,000 กล่อง ต่อเนื่องเดือน ม.ค.60 มีการผลิตเพิ่มขึ้นเป็น 5,000 กล่อง ต่อมาเดือน พ.ค.ปีเดียวกันมีการผลิตเพิ่มขึ้นเป็น 10,000 กล่อง พอขึ้นเดือน ส.ค.มีการผลิตเพิ่มขึ้นเป็น 1 แสนกล่อง จนมาถึงเดือน มี.ค.61 ก่อนจะเป็นข่าวมีการผลิตมากที่สุดที่ 5 แสนกล่องต่อเดือน ทั้งนี้ ผลิตภัณฑ์ลดน้ำหนักลีนมียอดขายมากกว่า 1 พันล้านบาท เมื่อสามวันที่แล้วกลุ่มผู้ขายผลิตภัณฑ์ลดน้ำหนักลีน ยังไปฉลองยอดขายที่เขตปกครองพิเศษฮ่องกง แสดงว่าธุรกิจนี้ประสบความสำเร็จสูงแม้จะทำให้มีผู้เสียชีวิต ปัจจุบันผลิตภัณฑ์ดังกล่าวไม่มีวางขายในท้องตลาดแล้ว พล.ต.อ.วิระชัยเผย,พล.ต.อ.วิระชัยยังให้ข้อมูลเพิ่มเติมด้วยว่า ขณะนี้รัฐบาลเตรียมร่างกฎหมายยกระดับเพิ่มโทษ โดยผู้ใดปลอมปนอาหารใช้สารไซบูทรามีนในอาหารเสริมหรืออาหารใดก็ตาม จะต้องโทษจำคุกถึง 20 ปี เพิ่มจากปัจจุบันที่มีโทษจำคุกแค่ 2 ปีเท่านั้น ทั้งนี้อยู่ระหว่างขั้นตอนการเตรียมออกกฎหมาย
ตำรวจเตรียมออกหมายเรียกดารา-นักแสดง เกี่ยวข้องรีวิวสินค้าเครือข่ายเมจิก สกิน มาสอบ สวนเพิ่มอีก 8 คน อาทิ ขวัญ-อุษามณี กอล์ฟ-พิชญะ 
เมจิกสกิน,รีวิวสินค้า,สอบปากคำ,ลีน,ข่าวหน้า1,ข่าวทั่วไป